Jammu & Kashmir: জঙ্গি হামলার পর জম্মু-কাশ্মীর পুলিসে বড়সড় রদবদল

শ্রীনগর: জঙ্গিদের গুলিতে পুলিসকর্মীর মৃত্যুর তিনদিন পর বড়সড় রদবদল জম্মু-কাশ্মীর প্রশাসনে৷ শ্রীনগরের পুলিস সুপারকে (এসএসপি) বদলি করা হয়েছে৷ এসএসপি সন্দীপ চৌধুরীকে সরিয়ে রাকেশ বালওয়ালকে দায়িত্ব দেওয়া হয়েছে৷
রাকেশ বালওয়াল মণিপুর-ক্যাডার আইপিএস অফিসার৷ যিনি ২০১৯ সালের লেথপোরা গাড়ি বোমা বিস্ফোরণের এনআইএ তদন্তের নেতৃত্ব দিয়েছিলেন৷ যে ঘটনায় ৪০ জন সিআরপিএফ কর্মী নিহত হয়েছিল।

অন্য দিকে এসএসপি সন্দীপ চৌধুরীকে সাইবার ক্রাইম ইনভেস্টিগেশন সেন্টার ফর এক্সিলেন্স হিসেবে নিয়োগ দেওয়া হয়েছে। শ্রীনগরের এসএসপি হিসেবে তিনি নয় মাস দায়িত্ব সামলেছেন৷ যা গত এক দশকে এই পদে সব থেকে কমদিন দায়িত্ব সামলালেন সন্দীপ চৌধুরী৷ বৃহস্পতিবার তিনি ছাড়াও আরও ২৭ জন পুলিস অফিসারের রদবদল করা হয়েছে।

পুলিস সূত্রের দাবি, গত চার মাসে ভূস্বর্গে লাগাতার জঙ্গি হামলার জেরে বড় রদবদল করা হয়েছে৷ যার মধ্যে শহরের অত্যন্ত সুরক্ষিত জিওয়ান এলাকায় হামলা চালিয়েছে জঙ্গিরা৷ যে ঘটনায় তিন পুলিস কর্মীর মৃত্যু হয়েছে৷ গুরুতর জখম হয়েছেন ১১ জন৷  গত কয়েক মাসে শ্রীনগরে ধারাবাহিক ভাবে হামলা চালাচ্ছে৷  গত অক্টোবরে সাধারণ নাগরিকদেরও টার্গেট করে জঙ্গিরা৷ সেই ঘটনায় তিন সংখ্যালঘু ছাড়াও দুই পরিযায়ী শ্রমিকের মৃত্যু হয়৷